LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTRO 2008 M. GRUODŽIO 3 D. ĮSAKYMO NR. 3D-658 „DĖL LIETUVOS RESPUBLIKOS ŽEMĖS ŪKIO MINISTERIJOS DARBO REGLAMENTO PATVIRTINIMO“ PAKEITIMO

2024 m. lapkričio 22 d. Nr. 3D-791

Vilnius

P a k e i č i u Lietuvos Respublikos žemės ūkio ministerijos darbo reglamentą, patvirtintą Lietuvos Respublikos žemės ūkio ministro 2008 m. gruodžio 3 d. įsakymu Nr. 3D-658 „Dėl Lietuvos Respublikos žemės ūkio ministerijos darbo reglamento patvirtinimo“:

1. Pakeičiu 7 punktą ir jį išdėstau taip:

„7. Ministrą laikinai pavaduoti gali tik Ministro Pirmininko paskirtas kitas Lietuvos Respublikos Vyriausybės narys. Pavaduojantis ministras neatlieka Lietuvos Respublikos Vyriausybės įstatymo 26 straipsnio 3 dalies 6 ir 15 punktuose nurodytų funkcijų, išskyrus atvejus, kai pavaduojamas ministras negali atlikti savo funkcijų ilgiau negu 30 dienų arba kai ilgiau negu 30 dienų nėra paskirtas naujas ministras Vyriausybės įstatymo 10 straipsnio 4 dalyje ir 11 straipsnio 4 dalyje nurodytais atvejais.“

2. Pakeičiu 8 punktą ir jį išdėstau taip:

„8. Ministro politinio (asmeninio) pasitikėjimo valstybės tarnautojai – viceministrai,

ministerijos kancleris, ministro patarėjas (patarėjai), ministro atstovas spaudai ir kiti ministro politinio (asmeninio) pasitikėjimo valstybės tarnautojai – padeda ministrui suformuoti politines nuostatas ir prioritetus, priimti sprendimus ir juos įgyvendinti.“

3. Pakeičiu 9 punktą ir jį išdėstau taip:

„9. Jeigu vieno iš viceministrų laikinai nėra, jo funkcijas arba dalį jų ministras paveda

atlikti kitam (kitiems) viceministrui (viceministrams) arba ministerijos kancleriui.“

4. Pakeičiu 12 punktą ir jį išdėstau taip:

„12. Ministerija turi savo administraciją. Ministerijos administracijai vadovauja

ministerijos kancleris. Jeigu ministerijos kanclerio laikinai nėra, visas arba dalį jo funkcijų ministras paveda atlikti vienam iš ministerijos struktūrinių padalinių vadovų.“

5. Pakeičiu 23 punktą ir jį išdėstau taip:

„23. Lietuvos Respublikos Vyriausybės, Ministro Pirmininko pavedimų vykdymo

kontrolę reglamentuoja Ministrų, Vyriausybės įstaigų, įstaigų prie ministerijų ir kitų Vyriausybei pavaldžių ir atskaitingų viešojo administravimo subjektų norminių teisės aktų projektų rengimo taisyklės, patvirtintos Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento ir ministrų, Vyriausybės įstaigų, įstaigų prie ministerijų ir kitų Vyriausybei pavaldžių ir atskaitingų viešojo administravimo subjektų norminių teisės aktų projektų rengimo taisyklių patvirtinimo“ (toliau – Lietuvos Respublikos Vyriausybės darbo reglamentas).“

6. Pakeičiu 146 punktą ir išdėstau jį taip:

„146. Kasmetinės atostogos ministerijos darbuotojams suteikiamos atsižvelgiant į metų

pradžioje sudaromą preliminarų kasmetinių atostogų suteikimo grafiką (toliau – kasmetinių atostogų suteikimo grafikas). Ministro politinio (asmeninio) pasitikėjimo valstybės tarnautojų kasmetinių atostogų suteikimo grafiką nustato ministras. Kitų ministerijos darbuotojų kasmetinių atostogų suteikimo grafiką nustato ministerijos administracijos padalinio darbuotojų vadovas. Ministerijos patarėjų, specialiųjų atašė, administracijos padalinių, tiesiogiai pavaldžių ministrui, kasmetinių atostogų suteikimo grafiką nustato ministerijos kancleris. Ministerijos valdymo sričiai priskirtų įstaigų ir įmonių vadovų kasmetinių atostogų suteikimo grafiką nustato ministerijos kancleris ar viceministras pagal administravimo sritį. Kasmet, ne vėliau kaip iki kovo 15 d., administracijos padalinių vadovai savo padalinyje parengtą kasmetinių atostogų suteikimo grafiko projektą DVS priemonėmis privalo suderinti su tiesioginiu vadovu ir Centru, kuris sutikrina darbuotojų kasmetinių atostogų laikotarpius ir jų likučius. Ministerijos patarėjai, specialieji atašė, administracijos padalinių, tiesiogiai pavaldžių ministrui, vadovai kasmetinių atostogų suteikimo grafiko projekto su ministru derinti neprivalo. Su suderintu projektu DVS priemonėmis supažindinamas už personalo valdymą atsakingas padalinys. Ministerijos darbuotojas, ketindamas išeiti kasmetinių atostogų, nepriklausomai nuo kasmetinių atostogų suteikimo grafike nustatytos atostogų eilės (arba kai atostogų einama ne pagal kasmetinių atostogų suteikimo grafiką), DVS priemonėmis savo tiesioginiam vadovui pateikia prašymą 147 punkte nustatyta tvarka.“

7. Pakeičiu 147 punktą ir jį išdėstau taip:

„147. Darbuotojo DVS priemonėmis pateiktas ir tiesioginio vadovo patvirtintas

prašymas dėl kasmetinių atostogų suteikimo automatiškai pateikiamas Centrui ne vėliau kaip prieš 7 darbo dienas iki kasmetinių atostogų pradžios. Darbuotojo pateiktas ir tiesioginio vadovo DVS priemonėmis patvirtintas prašymas dėl tikslinių atostogų (išskyrus nėštumo ir gimdymo, tėvystės bei vaikui prižiūrėti bei mokymosi atostogas), kasmetinių atostogų perkėlimo ar pratęsimo, mokamo poilsio laiko (papildomų mokamų poilsio dienų suteikimo profesinės sąjungos nariams, papildomų mokamų poilsio dienų suteikimo už skatinimą (pagal Valstybės tarnybos įstatymo 22 straipsnio 2 dalies 3 punktą), poilsio laiko, pridėto prie kasmetinių atostogų už darbą poilsio ar švenčių dieną ar viršvalandinį darbą (Darbo kodekso 144 straipsnio 5 dalis) ir už kelionėje būtą laiką po darbo dienos valandų, poilsio ar švenčių dienomis (Darbo kodekso 107 straipsnio 4 dalis) suteikimo automatiškai pateikiamas Centrui ne vėliau kaip prieš 3 darbo dienas iki numatomų atostogų, mokamo poilsio laiko pradžios, išskyrus atvejus, kai dėl objektyvių aplinkybių tikslinės atostogos, mokamas poilsio laikas darbuotojui turi būti suteikti anksčiau negu po 3 darbo dienų. Ministerijos valdymo sričiai priskirtų įstaigų ir įmonių vadovai rašytinius prašymus dėl kasmetinių atostogų, tikslinių atostogų (išskyrus nėštumo ir gimdymo, tėvystės, vaikui prižiūrėti bei mokymosi atostogas) ir mokamo poilsio laiko suteikimo, pateikia administracijos padaliniui, atsakingam už personalo valdymą, ne vėliau kaip prieš 8 darbo dienas iki atostogų pradžios. Toks prašymas DVS priemonėmis teikiamas tvirtinti ministerijos kancleriui, prieš tai suderinus su viceministru pagal administravimo sritį.“

8. Pakeičiu 148 punktą ir jį išdėstau taip:

„148. Ministerijos valstybės tarnautojams ir darbuotojams, dirbantiems pagal darbo

sutartis, kasmetinės atostogos, įskaitant jų perkėlimą ar pratęsimą, tikslines atostogas (išskyrus nėštumo ir gimdymo, tėvystės, vaikui prižiūrėti bei mokymosi atostogas) bei mokamas poilsio laikas, nurodytas 147 punkte, suteikiami tiesioginiam vadovui DVS priemonėmis patvirtinus darbuotojo prašymą.“

9. Pakeičiu 149 punktą ir jį išdėstau taip:

„149. Ministerijos valdymo sričiai priskirtų įstaigų ir įmonių vadovams kasmetinės

atostogos, įskaitant jų perkėlimą ar pratęsimą, tikslinės atostogos (išskyrus nėštumo ir gimdymo, tėvystės, vaikui prižiūrėti bei mokymosi atostogos) bei mokamas poilsio laikas, nurodytas 147 punkte, suteikiami ministerijos kancleriui DVS priemonėmis patvirtinus prašymą, kurį į DVS įdeda (bei apie prašymo patvirtinimą informuoja įstaigos ar įmonės vadovą) ministerijos už personalo administravimą atsakingas padalinys.“

Laikinai einantis žemės ūkio ministro pareigas	Kazys Starkevičius